Ċimiterju li kien fih aktar minn miljun katavru uman mummifikat għadu kif instab waqt tħaffir fiċ-ċentru tal-Eġittu. Dan ikkonfermawh l-arkeologi. Ix-xjenzati qalgħu aktar minn 1,700 mumja, ippreservati mis-sħana niexfa tad-deżert fir-reġjun Faiyum fl-Eġittu, madwar 96 kilometru fin-naħa t'isfel tal-Kajr. Iżda dawk li qed jiskavaw jemmnu li jaf hemm madwar miljun minn dawn il-mumji midfunin f'qatgħat tal-ġebel tal-franka, fejn uħud minnhom jinsabu f'fond ta' madwar 22.9 metru. Hu mifhum li dawn il-mumji ndifnu madwar 1,500 sena ilu, bejn l-1 u s-7 Seklu wara Kristu, meta l-Eġittu kien kontrollat mill-Imperu Ruman u dak Biżantin. Kontra l-fdalijiet mummifikati famużi li kienu nstabu fl-Eġittu, dawn il-mumji nstabu f'oqbra tal-massa u jidhru li aktar setgħu kienu ċittadini ordinarji milli nies irjali jew figuri importanti. Madankollu, ix-xjenzati baqgħu mħawdin għall-fatt ta' dan in-numru kbir ta' mumji, peress li l-villaġġ fil-qrib hu ċkejken ħafna u għalhekk ma kienx hemm ħtieġa ta' ċimiterju hekk kbir. Terġa' l-belt l-aktar viċina, imsejħa Philadelphia, għar-Re Ptolemy II Philadelphus, għandha wkoll iċ-ċimiterji tagħha. Fost il-mummji skavati, l-arkeologi kixfu waħda ta' raġel li kien twil 213 ċentimetru (aktar minn seba' piedi). Interessanti kienet ukoll is-sejba li tat x'tifhem li dawk b'xagħar safrani kienu midfunin f'naħa, waqt li dawk b'xagħar skur, naħa oħra. Il-mummji misjuba għadhom ilkoll bl-organi interjuri intatti, u għalhekk, skont il-Professur Kerry Muhlestein, kienet il-klima u l-ambjent tad-deżert li ppreserva ġisimhom.
Sejba ta' miljun mumja